Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 307/10)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Pa de Pagès Català”

ES Nr.: PGI-ES-0880-AM01 - 17.6.2021

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Consejo Regulador de la Indicación Geográfica Protegida Pa de Pagès Català [AĢIN “Pa de Pagès Català” regulatīvā padome] C/ Pau Claris, 134, 4o 08009 Barselona ESPAÑA

E-pasts: secretaria@padepagescatala.org

Internets: padepagescatala.org

AĢIN “Pa de Pagès Català” regulatīvo padomi veido visi ar AĢIN “Pa de Pagès Català” apzīmētā produkta ražotāji, un tai ir leģitīmas intereses grozījumu pieteikuma iesniegšanā.

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☒ Marķējums

☒ Cits: pārbaudes struktūra un tiesību aktu prasības

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Kopienas ACVN un AĢIN reģistrā AĢIN “Pa de Pagès Català” iekļauts 2013. gadā ar Komisijas Īstenošanas regulu (ES) Nr. 140/2013 (OV L 47, 20.3.2013.). Tā kā produkta specifikācija ir spēkā jau vairākus gadus, daži tās aspekti ir jāgroza, lai ņemtu vērā uzlabojumus produkta ražošanā izmantotajās koncepcijās un sistēmās. Ierosinātās izmaiņas ir norādītas turpmāk.

Produkta apraksts (produkta specifikācijas B iedaļa)

a) Izskats

Grozījums ietver mīkstuma krāsas mainīšanu, lai tas varētu būt nedaudz tumšāks, t. i., krēmkrāsā, kā arī balts. Konkrēti, produkta specifikācijas b.2. iedaļā (“Maizes īpašības”) formulējums

“Mīkstums ir ar lielām, neregulāras formas porām. Tas ir baltā krāsā tāpat kā šīs maizes cepšanai izmantotie milti (..)”

ir aizstāts ar šādu:

“Mīkstums ir ar lielām, neregulāras formas porām. Tas ir baltā krāsā vai krēmkrāsā atkarībā no miltos samalto graudu priekšapstrādes pakāpes (..).”

Grozījuma pamatojums: šis grozījums, ar ko paplašina krāsu diapazonu, nosakot, ka mīkstumam nav jābūt tikai baltā krāsā, ir saistīts ar izmaiņām attiecībā uz miltiem, kas atļauti ar AĢIN apzīmētās maizes ražošanā, un minētās izmaiņas ir izskaidrotas un pamatotas turpmāk (c) grozījumā). Pašlaik spēkā esošās produkta specifikācijas sākotnējā redakcijā ir minēts, ka mīkstums ir tikpat balts kā izmantotie milti, bet tagad ir ierasts graudus pirms malšanas apstrādāt mazāk, tāpēc maizes ražošanā izmantotie milti ir tumšāki. Milti ir tumšāki arī tāpēc, ka drīkst pievienot nelielu procentuālo daudzumu rudzu miltu, kuru dēļ mīkstums nav tik balts kā iepriekš.

b) Noformējuma veidi

Specifikācijas b.3) iedaļā (“Noformējuma veidi”) ir paplašināts ar AĢIN “Pa de Pagès Català” apzīmēto klaipu izmēru diapazons, abus noteiktos veidus — 0,5 kg un 1 kg — aizstājot ar svara diapazonu no 200 g līdz 3 kg. Svītrots arī norādītais klaipu izmērs centimetros.

Grozījuma pamatojums: produkta specifikācijas pašreizējā redakcijā ir iekļauti tikai ierastākie klaipu izmēri, t. i., 400–500 g un 800–1 000 g pēc cepšanas, neņemot vērā to, ka maiznieki tradicionāli ir izgatavojuši dažādu izmēru klaipus. Mērķis ir paplašināt ar AĢIN aizsargāto klaipu svara diapazonu, iekļaujot tajā arī mazākus klaipus, ko tagad iecienījuši patērētāji, un lielākus klaipus, kuri vienmēr ir gatavoti, neraugoties uz to, ka pilsētās tie ir mazāk pieprasīti (un tāpēc netika iekļauti pirmajā redakcijā).

Praktisku apsvērumu dēļ ir nolemts klaipa izmēra noteikšanā neiekļaut citus mainīgos lielumus kā vien svaru. Klaipi ir apaļi un veidoti ar rokām, nevis izmantojot veidnes. Ir sarežģīti un lieki noteikt ar rokām gatavota produkta precīzu izmēru, jo īpaši ņemot vērā tik plašo svara diapazonu. Minētie mainīgie lielumi ir atkarīgi arī no citiem faktoriem, piemēram, turpmākas rūgšanas. Šie grozījumi noformējuma veidu aprakstā nekādā veidā neietekmē ar AĢIN apzīmētā produkta kvalitāti.

a) un b) grozījums attiecas arī uz vienotā dokumenta 3.2. punktu (“Produkta apraksts”).

Ražošanas metode: sastāvdaļas (produkta specifikācijas E.1. iedaļa)

Ir mainīts dažu E.1. iedaļā aprakstīto sastāvdaļu apraksts.

c) Milti:

jāpaplašina izmantoto miltu tipu klāsts un kvalitātes parametri. Pašreizējā redakcija (“Kviešu milti — W no 150 līdz 240, un P/L no 0,4 līdz 0,6.”)

ir aizstāta ar šādu:

“Izmantotie milti vai miltu maisījumi var būt no jebkuras šķirnes kviešiem un klasificēti kā vidēji stipri, stipri vai ļoti stipri milti, un graudu priekšapstrādes pakāpe un maluma smalkums var būt dažāds. Ja izmanto miltu maisījumu, galīgajam maisījumam ir jāatbilst vidēji stipru, stipru vai ļoti stipru miltu reoloģiskajām īpašībām un parametriem. Līdz 10 % (no kopējā mīklā izmantotā miltu daudzuma) var būt rudzu milti.”

Grozījuma pamatojums: pašlaik spēkā esošajos Spānijas tiesību aktos (karaļa 2016. gada 1. decembra Dekrētā Nr. 677/2016, ar ko apstiprina kvalitātes standartu attiecībā uz miltiem, rupja maluma miltiem un citiem maltiem graudaugu produktiem) dažādie miltu tipi ir klasificēti pēc to piemērotības maizes ražošanai un noteiktas to tehniskās īpašības (olbaltumvielu saturs, stiprums (W) un krišanas skaitlis). Minēto trīs kategoriju milti (vidēji stipri, stipri un ļoti stipri) ir vislabāk piemēroti ar AĢIN aizsargātās maizes ražošanai. Tāpēc uzskatām, ka ir pietiekami norādīt atļauto miltu kategorijas un ka nav vajadzības iekļaut parametrus, kas norādīti produkta specifikācijas iepriekšējā redakcijā.

Šo pašu iemeslu dēļ vēlamies ieviest iespēju pievienot ne vairāk kā 10 % rudzu miltu, jo šie milti uzlabo maizes klaipu garšu un krāsu. Rudzu milti vairākus gadus ir bijuši atstāti novārtā, bet nesen tie ir veiksmīgi atgriezušies apritē.

d) Ir grozīts atļauto mīklas ieraugu apraksts un veidi. Produkta specifikācijas pašreizējā redakcijā ir norādīts, ka izmantotais “mīklas ieraugs” ir “aktīvs ieraugs”, no kura tiek izmantots konkrēts procentuālais daudzums (“no 15 līdz 20 % iemīcīto miltu daudzuma”). Ierosinām grozīt rindkopas virsraksta formulējumu (“mīklas ieraugu” aizstājot ar “ieraugu vai rūgstošu mīklu”) un paskaidrot, ka “aktīvais ieraugs” ir visbiežāk izmantotā, bet ne vienīgā metode, lai pagatavotu ar AĢIN “Pa de Pagès Català” apzīmēto maizi. Ierosinātā redakcija ir šāda: “Ieraugs vai rūgstoša mīkla Ieraugu vai rūgstošu mīklu mīklai pievieno, lai nodrošinātu tās apjoma palielināšanos. Visbiežāk izmantotā rūgstošā mīkla sastāv no iepriekšējā vakara “aktīvā ierauga”, kam pievienoti milti un ūdens, un dažkārt arī sāls un ko tur vēsā temperatūrā, lai aizkavētu rūgšanas procesu. Šo posmu veic vismaz vienu reizi, un to var atkārtot vairākas reizes. Šis process var būt automatizēts, un mīklas ieraugu var atkārtoti gatavot nepārtraukti. Pieņemama ir arī citu veidu rūgstoša mīkla, kurai var būt pievienota rauga deva.” Grozījuma pamatojums: pirmkārt, ir mainīts rindkopas virsraksts, “mīklas ieraugu” aizstājot ar “ieraugu vai rūgstošu mīklu”. Tas saistīts ar grozījumiem valsts tiesību aktos. Karaļa 2019. gada 26. aprīļa Dekrētā Nr. 308/2019, ar ko apstiprina maizes kvalitātes standartu Spānijā, tika sašaurināta “mīklas ierauga” definīcija, attiecinot to uz viena veida rūgstošu mīklu, kurā notikusi tikai spontāna rūgšana un kurai nav pievienots raugs. Otrkārt, ir nolemts dot iespēju izmantot dažādu veidu rūgstošu mīklu (kurai var būt pievienots raugs un/vai sāls), atstājot šo praksi katra atsevišķā maiznieka ziņā.

e) Ierosinām svītrot sāls maksimālo vērtību (pašreizējā specifikācijas redakcijā tā noteikta 1,8 % apmērā no miltu daudzuma). Grozījuma pamatojums: maksimālais sāls saturs tiek svītrots, jo šī vērtība tika noteikta, pamatojoties uz valsts tiesību aktiem, kas bija spēkā AĢIN apstiprināšanas brīdī un kas kopš tā laika ir atcelti ar karaļa 2019. gada 26. aprīļa Dekrētu Nr. 308/2019, ar ko apstiprina maizes kvalitātes standartu. Pašreizējā kvalitātes standarta 11. panta 2. punktā ir noteikts maksimālais sāls saturs galaproduktā. Atkarībā no izmantotās testēšanas metodes tajā norādītās vērtības ir 1,31 g sāls uz 100 g maizes vai 1,66 g sāls uz 100 g maizes. Ņemot vērā to, ka valsts tehniskie un veselības jomas noteikumi ir mainījušies, un lai vieglāk pielāgotos grozījumiem obligātajos noteikumos, esam nolēmuši, ka šī iedaļa nav vajadzīga un būtu jāsvītro.

f) Attiecībā uz raugu ierosinām paplašināt izmantoto maizes rauga veidu klāstu. Produkta specifikācijas pašreizējā redakcijā ir noteikts, ka raugam jābūt presētā vai pulvera veidā. Ierosinām to aizstāt ar šādu redakciju: “Raugs. Raugu (Saccharomyces cerevisae L.) tā dažādajos komerciālajos veidos var pievienot ne vairāk kā 2 % apmērā. Šo daudzumu var samazināt, ja izmanto rūgstošas mīklas un ja raudzēšanas laiks ir ilgāks par produkta specifikācijā noteikto minimālo raudzēšanas laiku.” Grozījuma pamatojums: pašreizējā redakcijā ir minēts komerciālais raugs presētā vai pulvera veidā, bet ir arī citi veidi, piemēram, šķidrais raugs. Mērķis ir pielāgot produkta specifikāciju reālajai situācijai tirgū, neapdraudot ar AĢIN aizsargātā produkta kvalitāti. No grozījumiem, kas izdarīti produkta specifikācijas iedaļā par sastāvdaļām, c), d) un e) grozījums attiecas arī uz vienotā dokumenta 3.3. punktu (“Izejvielas”).

Ražošanas metode (produkta specifikācijas E.2. iedaļa)

Saistībā ar ierosinātajiem grozījumiem, kuri izmaina ar AĢIN apzīmētas maizes ražošanas procesu, ir jāgroza produkta specifikācijas E.2. iedaļa (“Ražošanas metode”).

g) Pašreizējā redakcija attiecībā uz mīklas mīcīšanu ir šāda: “Mīklas mīcīšana Mīklu var mīcīt ar rokām vai mehāniskiem līdzekļiem. Mīcīšana ilgst no 20 līdz 30 minūtēm atkarībā no izmantotās mīcīšanas ierīces. Sastāvdaļas vispirms dažas minūtes maisa lēni un pēc tam ātrāk tik ilgi, cik vajadzīgs, nekaitējot mīklai. Lai nodrošinātu veiksmīgu turpmāko mīklas rūgšanu, tās temperatūrai pēc mīcīšanas jābūt no 22 °C līdz 28 °C.” Ierosinām to aizstāt ar šādu: “Mīcīšana jeb mīklas izstrādāšana ir process, kurā maizes sastāvdaļas sajauc vai nu ar rokām, vai ar mehāniskiem līdzekļiem. Lai nodrošinātu veiksmīgu turpmāko mīklas rūgšanu, tās temperatūrai pēc mīcīšanas jābūt no 22 °C līdz 28 °C.” Grozījuma pamatojums: lai gan pašreizējā produkta specifikācijas redakcijā ir noteikts, ka mīcīšanas laiks ir 20 līdz 30 minūtes atkarībā no izmantotās mīcīšanas ierīces, pieņemtais laika intervāls sākotnējā specifikācijā faktiski nebija noteikts pareizi, jo tika minēta tikai viena veida mīcīšanas ierīce (ar lāpstiņām). Citu veidu, piemēram, spirālveida mīcīšanas ierīcēm, ir vajadzīgs īsāks mīcīšanas laiks, jo tās var nodrošināt daudz lielāku apgriezienu skaitu minūtē nekā lāpstiņveida mīcīšanas ierīces. Tāpēc nav pareizi noteikt mīcīšanas ilgumu, jo tas būs atkarīgs no izmantotās mīcīšanas ierīces. Svarīgi faktori, lai noteiktu piemērotākos mīcīšanas apstākļus neatkarīgi no izmantotās mīcīšanas ierīces, ir mīklas temperatūra un maiznieka zināšanas, jo tie ir faktori, kas nodrošinās veiksmīgu turpmāko rūgšanu.

h) Attiecībā uz mīklas atpūtināšanas posmu tagad ir nepārprotami norādīts, ka to var veikt kontrolētās raudzēšanas kamerās. Produkta specifikācijas sākotnējā redakcijā tas nebija minēts. Tika uzskatīts, ka ir lietderīgi precizēt šo punktu un skaidri norādīt, ka, tāpat kā pēdējo raudzēšanas posmu, šo posmu var veikt vai nu maiznīcas vidē, vai kontrolētā raudzēšanas kamerā, kas ļauj vairāk kontrolēt temperatūras un mitruma apstākļus, kādos notiek darbs. Šis ir drīzāk precizējums, nevis grozījums, jo šī iespēja bija norādīta attiecībā uz citiem procesa posmiem, bet ne attiecībā uz šo konkrēto posmu.

i) Attiecībā uz pēdējo raudzēšanas posmu sākotnējā specifikācijā ir noteikts, ka tad, “kad klaips ir izveidots, tam jāļauj nepārtraukti rūgt vismaz 3 stundas”. Ierosinām to aizstāt ar šādu redakciju: “Kad klaips ir izveidots, tam jāļauj nepārtraukti rūgt vismaz 3 stundas. Ja mīklu vai mīklas pikas atpūtina ilgāk nekā obligātās 15 minūtes, kas noteiktas attiecībā uz katru no minētajiem posmiem, pēdējā raudzēšanas posma ilgumu var saīsināt, pamatojoties uz papildu laiku, kas pagājis mīklas un/vai mīklas piku atpūtināšanas laikā. Maizes ceptuvēs istabas temperatūrā pēdējā raudzēšanas posma ilgumu vasarā var saīsināt ne vairāk kā par 30 minūtēm, lai novērstu maizes pārrūgšanu.” Grozījuma pamatojums: maiznieki mīklu vai mīklas pikas parasti atpūtina ilgāku laiku. Mērķis ir uzlabot maizes garšu un smaržu. Pagarinot šos atpūtināšanas periodus, maiznieki bieži vien var saīsināt pēdējā raudzēšanas posma ilgumu. Tāpēc ļaujam maizniekiem pašiem izlemt, kā procesā sadalīt raudzēšanas laiku, ja vien kopējais raudzēšanas laiks ir vismaz 3 stundas un 30 minūtes. Turklāt mūsu valstij tipiskā klimata dēļ vasaras laikā temperatūra ir ļoti augsta. Maiznīcās, kas nav aprīkotas ar gaisa kondicionēšanas sistēmu, temperatūra krāšņu un citu iekārtu izmantošanas laikā var pārsniegt 40 °C. Tas ietekmēs mīklas temperatūru, kas optimāli ir ne vairāk kā 28 °C. Tāpēc esam ierosinājuši, ka kopējo raudzēšanas laiku tiešajos procesos var saīsināt par 30 minūtēm, lai izvairītos no maizes pārrūgšanas.

j) Minimālā cepšanas temperatūra ir pazemināta līdz 160 °C (pašlaik tā ir 180 °C). Tā ir jāpazemina, lai cepšanas apstākļus pielāgotu jaunajiem mazākiem klaipu veidiem. Kā paskaidrots b) grozījumā, ir ieviesti mazāki klaipi. Mazākiem klaipiem var būt vajadzīga zemāka cepšanas temperatūra.

k) Produkta specifikācijas iedaļā “Noformējums pārdošanai un iepakojums” ir paredzēta iespēja lielākus klaipus tirgot uz svara. Saskaņā ar sākotnējo produkta specifikāciju maizes klaipus varēja pārdot tikai veselus vai — pēc klienta pieprasījuma — sagrieztus šķēlēs. Grozījuma pamatojums: tagad, kad ir iekļauti klaipi, kuru svars pārsniedz 1 kg, kā prasīts un paskaidrots iepriekš b) grozījumā, būtu jāņem vērā īpatnības, kas saistītas ar to pārdošanu. Klienti, kas nevēlas pirkt visu klaipu, tradicionāli ir iegādājušies maizi uz svara. Tāpēc ir lietderīgi atļaut klaipu pārdošanu uz svara (vienā gabalā), nevis pārdot tos tikai veselus vai sagrieztus šķēlēs, kā tas bija līdz šim. Grozījumi, kas izdarīti produkta specifikācijas punktā par ražošanas metodi, j) grozījums par cepšanas temperatūru un k) grozījums par pārdošanu uz svara ietekmē arī vienoto dokumentu (attiecīgi 3.4. un 3.5. punktu).

Marķēšanas noteikumi

l) Attiecībā uz marķēšanu ir veikti formāli grozījumi, lai nodrošinātu, ka visa informācija par marķēšanas prasībām ir iekļauta vienā un tajā pašā iedaļā. Konkrēti, specifikācijas H iedaļā (“Marķēšana”) ir iekļauta norāde par to, ka ar AĢIN apzīmēto maizi tirgo numurētos iepakojumos. Grozījuma pamatojums: tas, ka ar AĢIN apzīmēto maizi laiž tirgū ar numurētām etiķetēm, jau bija norādīts spēkā esošās produkta specifikācijas iedaļā “Noformējums pārdošanai, iepakojums un marķējums”, taču šī informācija nebija iekļauta H iedaļā par marķēšanu. Tika uzskatīts, ka ir lietderīgi visu informāciju par marķējumu iekļaut vienā un tajā pašā produkta specifikācijas iedaļā, un tāpēc ir attiecīgi grozīta H iedaļas redakcija. Vienotajā dokumentā nebija norādīts, ka iepakojumi, kuros maizi pārdod, ir jānumurē. Tā kā šī prakse ir svarīga, lai nodrošinātu ar AĢIN apzīmētā produkta izsekojamību, tā ir iekļauta vienotā dokumenta 3.6. punktā.

Citi

m) Pārbaudes un sertifikācijas struktūra (G iedaļa). Ir atjaunināta sertifikācijas struktūras kontaktinformācija. Konkrētāk, sertifikācijas struktūras nosaukums ir atjaunināts, jo tā, palikdama tas pats tiesību subjekts, ir mainījusi nosaukumu. Ir atjaunināta arī attiecīgā pasta adrese un e-pasta adrese. Turklāt atsauce uz standartu ISO 45011 ir aizstāta ar atsauci uz standartu ISO/IEC 17065:2012.

n) Valsts tiesību aktu prasības (I iedaļa). Šī iedaļa ir svītrota, jo tā nav Regulas (ES) Nr. 1151/2012 prasība.

VIENOTAIS DOKUMENTS

“Pa de Pagès Català”

ES Nr.: PGI-ES-0880-AM01-17.6.2021

ACVN ( ) AĢIN (X)

1. Nosaukums

“Pa de Pagès Català”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi.

3.2. Apraksts par produktu, uz kuru attiecas 1. punktā minētais nosaukums

Izstrādājums “Pa de Pagès Català”, uz ko attiecas AĢIN, ir parasta apaļas formas maize ar kraukšķīgu garozu un maigu mīkstumu ar lielām porām, un klaipi vienmēr tiek veidoti ar rokām Viss ražošanas process notiek, ievērojot tradīcijas: mīklas raudzēšana ir lēna un maizi cep tikai krāsnīs ar karstumizturīgu pamatni.

Ar šo AĢIN aizsargātajai maizei ir turpmāk minētās īpašības.

Ārējais izskats

Tā ir apaļas formas raudzēta maize, kas pēc izskata atgādina laukos ceptu maizi.

Mīkstums ir ar lielām, neregulāras formas porām. Tas ir baltā krāsā vai krēmkrāsā atkarībā no miltos samalto graudu priekšapstrādes pakāpes, un maize arī pēc ilgākas uzglabāšanas nesakalst. Porainais mīkstums, kas ir šā izstrādājuma būtisks elements, ir maiznieku darba prasmes un ilgās pieredzes rezultāts.

Garoza ir bieza un kraukšķīga, zeltainā krāsā un cepšanas laikā dabiskā veidā nedaudz ieplaisājusi.

Organoleptiskās īpašības

Šai maizei ir izteikta smarža un garša. Tā ir nedaudz skābena, tādējādi ilgāk saglabā garšas svaigumu, un astoņas vai deviņas stundas pēc izcepšanas tās konsistence ir patīkama.

Noformējuma veidi

Ar AĢIN “Pa de Pagès Català” apzīmēto maizi noformē apaļas formas klaipos, kuri sver 200 līdz 3 000 gramu un kuru virspusē ir dabiski izveidojies ieplaisājums.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādes produktiem)

Izmantotie milti vai miltu maisījumi var būt no jebkuras šķirnes kviešiem un klasificēti kā vidēji stipri, stipri vai ļoti stipri milti, un graudu priekšapstrādes pakāpe un maluma smalkums var būt dažāds. Turklāt līdz 10 % (no kopējā mīklā izmantotā miltu daudzuma) var būt rudzu milti.

Ūdens: mīklai pievieno aptuveni 60–70 % ūdens (ūdens litros / milti kilogramos).

Ieraugs vai rūgstoša mīkla: pievieno izaudzētu ieraugu vai rūgstošu mīklu. Visbiežāk to iegūst no iepriekšējā raudzējuma mīklas.

Raugs (Saccharomyces cerevisiae L.) — ne vairāk kā 2 %.

Vārāmais sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi ir jāveic noteiktajā ģeogrāfiskajā apgabalā.

a) Iemīcīšana

b) Mīklas atpūtināšana Lai rastos raksturīgā maizes smarža, maiznieka darba prasmei šajā posmā ir vislielākā nozīme. Turklāt šis mīklas atpūtināšanas posms sekmē mīcīšanas gaitā uzbriedušo olbaltumvielu tīklojuma nostiprināšanos un nosaka to, cik viegli būs mīklu apstrādāt.

c) Mīklas dalīšana gabalos

d) Mīklas gabalu savelšana pikās

e) Mīklas piku atpūtināšana

f) Klaipu veidošana Klaipi jāveido vienīgi ar rokām; mehanizēta klaipu veidošana nav atļauta.

g) Raudzēšana

h) Virsas iegraizīšana

i) Cepšana Ar AĢIN “Pa de Pagès Català” aizsargāto izstrādājumu drīkst cept tikai krāsnī, kur siltumu pārvada karstumizturīga pamatne un temperatūra ir no 160 līdz 230 °C. Maiznieks regulē tvaika padevi, ņemot vērā savu prasmi un pieredzi, lai maizes garoza iegūtu vajadzīgo galīgo izskatu.

j) Atdzesēšana

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar AĢIN “Pa de Pagès Català” aizsargāto izstrādājumu pārdod veselu un nesagrieztu klaipu veidā. To pārdod iepakotu. Katram klaipam jābūt atsevišķi iepakotam, un maisiņiem jābūt izgatavotiem tikai no papīra vai jebkura cita izturīga un bionoārdāma materiāla, kas nepiesārņo vidi.

Iepakojumam ir jāatrodas tirdzniecības vietā, lai tiešais patērētājs varētu to paņemt īsi pirms izstrādājuma iegādes, ņemot vērā to, ka iepakojums var paātrināt mitruma uzsūkšanos no maizes mīkstuma garozā, kas kļūst mīksta un staipīga, liekot maizei zaudēt arī kraukšķīgumu un porainību.

Maizes sagriešana šķēlēs ir atļauta tikai pārdošanas brīdī pēc pircēja pieprasījuma. Klaipus, kas sver vairāk nekā 1 000 g, var pārdot uz svara, un to gabalus var sagriezt šķēlēs vai atstāt nesagrieztus.

3.6. Ar reģistrēto nosaukumu apzīmētā produkta marķēšanas īpašie noteikumi

Ar AĢIN “Pa de Pagès Català” apzīmētajam produktam ir savs logotips, kam jāatrodas uz iepakotā galaprodukta. Visiem uzņēmējiem, kuri atbilst AĢIN specifikācijā paredzētajiem noteikumiem, ir tiesības izmantot aizsargātās ģeogrāfiskās izcelsmes norādes “Pa de Pagès Català” logotipu.

Uz iepakojuma, ko izmanto ar AĢIN apzīmētajai maizei, jābūt tās sērijas numuram un AĢIN “Pa de Pagès Català”, logotipam un ES AĢIN simbolam.

AĢIN logotipa attēls ir šāds:

AĢIN logotipa Pantone krāsu skalas krāsas ir šādas: lizei — 457, maizes ēnai — 265, maizes garozai — 124.

4. Precīza ģeogrāfiskā apgabala definīcija

Aizsargātās ģeogrāfiskās izcelsmes norādes “Pa de Pagès Català” ģeogrāfiskais apgabals aptver visu Katalonijas autonomo apgabalu.

5. Saikne ar ģeogrāfisko apgabalu

5.1. Ģeogrāfiskā apgabala specifika

Produkts “Pa de Pagès de Català”, kas Katalonijas autonomajā apgabalā vairāk pazīstams ar nosaukumu “pa de pagès”, ir maize, kam šajā reģionā ir vislielākā vēsturiskā slava. Nosaukuma “pa de pagès” etimoloģija ļauj gūt precīzu priekšstatu par produkta izcelsmi, proti, lauku dzīvi. Katalāņu valodā “pagès” nozīmē “zemnieks”. “Pa de pagès” bija maize, ko zemnieki savam patēriņam gatavoja lauku apvidos visā Katalonijā. Līdz ar to produktam bija skaidri izteikta amatnieciska nozīme, jo to gatavoja “masías” (zemnieku lauku sētās) un ciematos. Arī lauku profesionālie maizniekmeistari ražoja “pa de pagès”, jo to varēja labi uzglabāt vairākas dienas, un tas zemniekiem lieliski noderēja. “Pa de pagès” ir apaļas formas maize, ko veido ar rokām, mīklu raudzējot lēni un maizi cepot krāsnī ar karstumizturīgu pamatni, un šī tradīcija tika iedibināta pirms vairāk nekā sešiem gadsimtiem.

Gadsimtu gaitā “pa de pagès” gatavošanas tradīcija tika nodota no paaudzes paaudzē kā mājās, tā profesionālajās maiznīcās. Tie bija tieši lauku apvidos cēlušies maiznieki, kuri, pateicoties ilgstošām migrācijas norisēm, kad iedzīvotāji pārcēlās no laukiem uz pilsētām, kas Katalonijā bija vērojamas laikā no 16. līdz 18. gadsimtam, pakāpeniski pieradināja pie “pa de pagès” arī pircējus valsts lielajās pilsētās un to tuvākajā apkārtnē.

19. gadsimta beigās vairāki vēsturiski notikumi sekmēja “Pa de Pagès Català” atzīšanu par Katalonijas maizniekmeistaru visraksturīgāko produktu. Vispasaules izstādes, kas tika rīkotas Barselonā 1888. un 1929. gadā, laika ziņā sakrita ar Katalonijas industrializācijas procesu, kas veicināja zemnieku masveidīgu pārcelšanos uz dzīvi Katalonijas galvaspilsētā. Tūkstošiem cilvēku pameta savus ciematus Katalonijas vidusdaļā un dienviddaļā, lai meklētu labākas iespējas nopelnīt dzīvei nepieciešamo, strādājot fabrikās Barselonā un citos rūpniecības centros, piemēram, Manrezā [Manresa], Reusā [Reus] u. c. Daļa šo cilvēku dzimtajos ciematos bija nodarbojušies ar maiznieka amatu vai bija cepuši “pan de pagès” savās mājās. Daudzi no viņiem atrada darbu nevis fabrikās, bet pilsētu maiznīcās, kurās vajadzēja cept maizi iedzīvotājiem, kuru skaits pastāvīgi palielinājās.

Vienlaikus ar šo cilvēku integrāciju, tiem kļūstot par maiznīcu darbiniekiem, arī pati maizes cepšanas nozare pārveidojās, jo ceptuves tika mehanizētas un tika izmantoti smalkāka maluma milti nekā senāk. Šajā laikā parādījās garie maizes kukuļi, kuru ražošanas process bija krietni vieglāks un straujāks nekā tradicionālās zemnieku maizes gatavošana. Tomēr pilsētu jaunpienācēji palika uzticīgi savai tradicionālajai maizei, un maiznīcām netrūka pieprasījuma pēc “pa de pagès”, tādēļ pilsētu maiznieki piedāvāja vienlaikus gan modernos garos klaipus, gan zemnieku maizi.

Šajā laikā “pa de pagès” jau visā Katalonijā bija pazīstama kā tradicionālā un amatnieciskā jeb senā maize, kas pilnībā atšķīrās no jaunajiem maizes veidiem. Mūsdienās šī slava necik nav mazinājusies, tādēļ pat viens no slavenākajiem Katalonijas ēdieniem — maize ar tomātiem (katalāņu valodā “pa amb tamàquet”) — nav iedomājams bez “Pa de Pagès Català”.

19. un 20. gadsimtā Barselonā un citās Katalonijas rūpnieciskajās pilsētās izmantotais “pa de pagès” ražošanas veids izplatījās visā Katalonijā. Kā apgalvo Katalonijas maiznieku ģimeņu pēcnācēji, pēdējo simt gadu laikā šis izgatavošanas veids pamatā nav mainījies un joprojām ir saglabājies tāds pats. Mīklas iejaukšana vienmēr ir bijis lēns process, un īpaša uzmanība ir jāpievērš cepšanai un galvenokārt tvaika iedarbībai, ko maiznieks regulē atbilstoši savai amata prasmei, un tai ir būtiska nozīme, lai gatavā produkta garozai būtu vajadzīgais izskats.

5.2. Produkta specifika

“Pa de Pagès Català” ir Katalonijas maiznieku visraksturīgākais produkts ar savu specifiku. To nodrošina šīs maizes ilgā raudzēšana, tās veidošana, ko pilnībā veic ar rokām, un lēnā cepšana krāsnī ar karstumizturīgu pamatni. Tas rada kraukšķīgu un grauzdētu garozu, kā arī maigu un porainu mīkstumu ar lieliem caurumiem, kas maizei nodrošina svaigumu un patīkamu konsistenci vēl astoņas vai deviņas stundas pēc tās izcepšanas. Minētās īpašības ir Katalonijas maiznieku amata prasmju un ilgās pieredzes rezultāts, un tās piešķir maizei īpašo raksturu, kas nav mainījies kopš paša sākuma un ir ļāvis laika ritējumā saglabāt šīs maizes slavu.

5.3. Saikne starp ģeogrāfisko apgabalu un produkta kvalitāti vai īpašībām vai produkta īpašo kvalitāti, reputāciju vai citām īpašībām

Īpašības, kas nodrošina saikni starp produktu un ģeogrāfisko apgabalu, pārsvarā ir saistītas ar šā produkta vēsturisko slavu un to, ka zināšanas par ražošanas procesu ir nepārveidotā veidā nodotas no vienas Katalonijas maiznieku paaudzes nākamajā. Produkta reputācija ir tāda, ka bez “Pa de Pagès Català” Katalonijas virtuve nemaz nav iedomājama.

Katalonijā “Pa de Pagès Català” amatnieciskā slava un kvalitāte bija zināma jau gadsimtiem ilgi, un šī kvalitāte daudzkārt noveda pie konfliktiem. Tā, piemēram, kādā pētījumā par maizes ražošanu, tirdzniecību un patēriņu mūsdienu Katalonijas pilsētās laikā no 14. līdz 18. gadsimtam Antonijs Rjera [Antoni Riera], Barselonas universitātes profesors, norādīja, ka 18. gadsimtā Barselonā maize, ko pilsētā piegādāja no lauku apvidiem, izraisīja nemierus. Rjera konkrēti rakstīja par “maizi “pa de pagès”, kas cepta apkārtējos ciematos”. Cēlonis šīm domstarpībām starp pilsētas maizniekiem un tiem, kuri darbojās ārpus Katalonijas galvaspilsētas, ir viegli saprotams — “pa de pagès” bija labākas kvalitātes nekā Barselonas maiznieku ceptā maize, tādēļ pircēji priekšroku deva tai. To apstiprināja arī vēsturnieks Hesus Avila [Jesús Àvila], rakstot par maizi, ko Barselonā piegādāja no citām apdzīvotām vietām: “pilsētnieki labāk pirka maizi, ko cepa Sanheroni [Sant Jeroni] mūki no Valdhebronas [Vall d’Hebron]”. Līdzās “pa de pagès” zināmu popularitāti iemantoja arī maize no citiem novadiem, piemēram, Vaļsas [Valls] un Reusas, un franču bagetes, turklāt netrūka arī “llonguets” [tipiska katalāņu maize]. Tādēļ ir skaidrs, ka vēsturnieki atzīst “pa de pagès català” par kvalitatīvu, Katalonijai raksturīgu produktu vismaz kopš 18. gadsimta.

Arī citi konditorejas, kulinārijas un vēstures speciālisti (F. Tehero [F. Tejero], K. Bariga [X. Barriga], H. K. Kapels [J. C. Capel], E. Rosets [E. Rosset] un P. Roka [P. Roca]) savās publikācijās ir bieži atsaukušies uz “Pa de Pagès Català” kā uz Katalonijai raksturīgu produktu.

Tīri ilustratīvos nolūkos ir interesanti novērtēt veidu, kādā arī māksla drīz vien pievērsās maizei kā unikālai parādībai. Viens no senākajiem “Pa de Pagès Català” attēlojumiem ir saistīts ar sienas gleznojumiem, kurus uzgleznojis Pia Almoina [Pia Almoina] no Ļeidas [Lleida] (14.–15. gadsimtā) un kuros attēlots nabadzīgu ļaužu galds, uz kura izvietotie maizes klaipi pretstatā maizei, ko ēda tālaika augstmaņi, bija lieli un apaļi. Jānorāda arī konkrēti mākslas darbi, kuros atrodamas tradicionālās Katalonijas maizes formas, piemēram, Pikaso [Picasso] un Dalī [Dalí] gleznas (20. gadsimta sākumā un vidū), kurām jāpieskaita arī pagājušā gadsimta otrās puses mākslinieku klusās dabas, kas starptautiskā mērogā sabiedrībai ir mazāk zināmas.

Jāuzsver, ka “Pa de Pagès Català” slavas dēļ arī citu maizi ar līdzīgām plaisām garozā apzīmē ar nosaukumu “pa de pagès”, piemēram, tā notiek Baleāru salās [Îles Baléares] un Katalonijas kaimiņu provincēs (piemēram, Veskā [Huesca] un Kasteljonā [Castellón]). To ir secinājis Hosē Karloss Kapels [José Carlos Capel] (“El pan. Elaboración, formas, mitos, ritos y gastronomía.” [“Maize. Ražošana, formas, mīti, rituāli un virtuve”], Barselona, Montserrat Mateu, 1991), pavārmākslas kritiķis, kurš ir pētījis un aprakstījis ēšanas paradumus Spānijā un apstiprina, ka “zemnieku maizes nosaukumu lieto, lai apzīmētu klaipus, kas sava izskata un garšas īpatnību dēļ mēģina sacensties — pārsvarā bez panākumiem — ar lielisko Katalonijas maizi”.

Oficiālie maizes cenu saraksti, kurus valsts iestāžu uzraudzībā publicē dažādas Spānijas provinces, ir piemērs, kas apstiprina šo pieķeršanos “pa de pagès”. Līdz brīdim, kad 1986. gadā tika liberalizētas maizes cenas, “pa de payès” bija iekļauta četru Katalonijas provinču sarakstos, savukārt Baleāru salās bija tikai “pan de flama” (parastā bagetes veida maize), bet maize, kas vietējiem zināma kā “payès”, sarakstā nebija iekļauta.

Pēdējos gados daudzi raksti presē ir apstiprinājuši to maiznieku amata izcilību visā Katalonijā, kuri, strādājot gadsimtiem senās, tradicionālās ģimeņu maiznīcās, ir saglabājuši “Pa de Pagès Català” kā savu specializāciju.

Atsauce uz produkta specifikācijas publikāciju

Kamēr grozījumi tiek apstrādāti, atjaunināto produkta specifikāciju var aplūkot šādā saitē: http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-pa-pages-catala-modificacion.pdf, bet pēc apstiprināšanas tā būs pieejama šādā saitē: http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/en-vigor/

(1) OV L 343, 14.12.2012., 1. lpp.